**ΕΝΟΤΗΤΑ ΔΕΥΤΕΡΗ**

***ΒΑΣΙΚΟΙ  ΣΤΟΧΟΙ  ΤΗΣ  ΦΙΛΟΣΟΦΙΚΗΣ  ΔΡΑΣΤΗΡΙΟΤΗΤΑΣ***

**1. *Διασάφηση γενικών εννοιών*:**

·     Η ενασχόληση με τα φιλοσοφικά ερωτήματα μας παραπέμπει στην κατανόηση αφηρημένων και γενικών εννοιών.

·     Τέτοιες έννοιες είναι:

–       εαυτός

–       πραγματικότητα

–       χρόνος

–       νόμος

–       ελευθερία

–       δικαιοσύνη

–       ομορφιά κ.λπ.

·     Η αναφορά σε τέτοιες έννοιες γίνεται με λέξεις.

·     Αυτές οι λέξεις παίρνουν άλλη σημασία στην καθημερινή συζήτηση και άλλη στην επιστημονική έρευνα.

·     Η φιλοσοφική αναζήτηση προϋποθέτει συστηματική μελέτη των εννοιών.

·     Συστηματική μελέτη σημαίνει εντοπισμός και ανάδειξη των κοινών και σταθερών στοιχείων που χαρακτηρίζουν τις έννοιες.

**2. *Αιτιολόγηση βασικών πεποιθήσεων*:**

·     Φιλοσοφική στάση σημαίνει ότι απορούμε για ό,τι ο κοινός νους θεωρεί αυτονόητο.

·     Συχνά οι αισθήσεις και η λογική μας σφάλλουν, έτσι ώστε τα προφανή να μην είναι σταθερά και αναλλοίωτα και να χρειάζεται κάποτε να αλλάξουν.

·     Το ίδιο αλλάζουν και οι αρχές που διέπουν τις επιστημονικές έρευνες.

·     Από τη σκοπιά του φιλοσόφου, αυτό σημαίνει πως κάθε άποψη ή πεποίθηση απαιτεί αιτιολόγηση.

·     Η αιτιολόγηση είναι αναγκαία για να γνωρίζουμε τα όρια της λογικής μας ικανότητας και να κατανοούμε το *γιατί* στην περίπτωση της αποτυχίας.

**3. *Διαμόρφωση μιας συνολικής θεώρησης του ανθρώπου και της θέσης του μέσα στον κόσμο*:**

·     Τι γνωρίζουμε από τον κόσμο;

·     Διάφορες όψεις του, οι οποίες ανάλογα με τη σκοπιά που βλέπονται είναι διαφορετικές ή ακόμη και αντιθετικές.

·     Έτσι η *κοινή μας εμπειρία*μας φανερώνει άλλες όψεις του κόσμου ή με άλλο τρόπο.

·     Άλλες η *θρησκεία* ή οι *επιστήμες*ή *η τέχνη*κ.λπ.

·     *Ποιος είναι ο ρόλος της φιλοσοφίας*σε σχέση με τις επί μέρους «εικόνες» που μας παρέχουν οι πιο πάνω πνευματικές δραστηριότητες;

·     Η φιλοσοφία λειτουργεί διαμεσολαβητικά ανάμεσα στις επί μέρους «εικόνες».

·     Μας επιτρέπει να τις συμφιλιώνουμε με βάση κοινά γνωρίσματα, να τις ιεραρχούμε ή να εξηγούμε την αμοιβαία τους σχέση, καθώς και την αιτιώδη τους σχέση, δηλαδή πώς η μία μπορεί να μας οδηγεί στην άλλη.

·     Επιδίωξη των φιλοσόφων, από την αρχαιότητα ακόμη, ήταν να συνδυάσουν τις ποικίλες θεωρίες και αντιλήψεις, έτσι όπως διατυπώνονταν ως γενικές αρχές, και να επιτύχουν μια*συνολική*θεώρηση του κόσμου με *λογική συνοχή*, δηλαδή *χωρίς αντιφάσεις*.

·     Αναλογικά επεδίωκαν μια αντίστοιχη θεώρηση της θέσης του ανθρώπου μέσα σε αυτό τον κόσμο.

·     Μια τέτοια θεώρηση επιτρέπει να δίνονται απαντήσεις, ικανοποιητικές σχετικά αλλά ποτέ οριστικές, στα έσχατα ερωτήματα σχετικά με τη ζωή, τον θάνατο, την ανθρώπινη ύπαρξη κ.λπ.

·     Βέβαια είναι δύσκολο να έχουμε μια γενική εικόνα ή εποπτεία όλων όσων ξέρουμε ή θεωρούμε ότι ξέρουμε, γιατί οι επιστήμες αναπτύσσονται συνεχώς και οι γνώσεις μας γίνονται πιο εξειδικευμένες, με αποτέλεσμα να πολλαπλασιάζονται και να επεκτείνονται με αλματώδη ρυθμό.

·      Αυτό δεν σημαίνει ότι ο άνθρωπος πρέπει να χάνεται μέσα στην εξειδίκευση ή να παραιτείται από τη δυνατότητα μιας συνολικότερης θεώρησης.

·     Αυτή τη δυνατότητα προσφέρει η φιλοσοφική δραστηριότητα.

**4. *Καθοδήγηση της πράξης και οργάνωση του τρόπου ζωής μας*:**

·     Η φιλοσοφία δεν ασχολείται μόνο με θεωρητικά ζητήματα αλλά και με ζητήματα του πρακτικού βίου.

·     Από την εποχή των σοφιστών και του Σωκράτη οι πρακτικοί στόχοι της φιλοσοφικής δραστηριότητας είναι εμφανείς.

·     Ερωτήματα πρακτικής υφής που απασχολούν τη φιλοσοφία είναι σημαντικά για τον προσανατολισμό της ζωής μας: *πώς θα ’πρεπε να ζει ο άνθρωπος*, *για να ζει καλά*; *Πώς θα ’πρεπε να πράττει*, *για* *να πράττει σωστά*;

·     Είπαμε πιο πάνω ότι η φιλοσοφία προβαίνει στη διασάφηση ή την ανάλυση των εννοιών, στην αιτιολόγηση των πεποιθήσεων, στην επεξεργασία μιας συνολικής θεώρησης του κόσμου και του ανθρώπου.

·     Όλες αυτές οι δραστηριότητες δεν είναι απλώς θεωρητικές  αλλά στοχεύουν και σε τούτο: να μας υποδείξουν τρόπους, αρχές και αξίες που ρυθμίζουν και δίνουν νόημα στη ζωή μας.

·     Η θεωρία πρέπει να συνδέεται με την πράξη μας και να την καθοδηγεί.

·     Ιδού ορισμένα πρακτικά ζητήματα: *πώς πρέπει να ζούμε ως άτομα*, *πώς να συμπεριφερόμαστε μεταξύ μας*, *πώς να οργανώνουμε την κοινωνία μας και τους πολιτικούς μας θεσμούς*;

·     Με αυτή την έννοια, η φιλοσοφία για την αρχαιοελληνική σκέψη ήταν και *τέχνη του βίου*.